text: Спортен хъс беляза Градското състезание по плуване
  02 януари 2016 г., 13.07 ч.
  На 19 декември басейнът на СОУ " Васил Левски" в Севлиево бе домакин на градско състезание по плуване за мъже и жени от всички възрастови групи. В плувната надпревара се включиха 31 участници, от които 17 жени и 14 мъже. А сред плувците имаше и 6 деца, успешно завършили обучението си по проект "Научи се да плуваш".
  Най-малките плувци, родени през 2007 г. и след това, се състезаваха в дисциплината 25 метра свободен стил. При момичетат златното отличие грабна Симона Кисьова с време 20,89 секунди., а сред момчетата от същата възрастова група първи се класира Теодор Дончев с отличното постижение от 19,65 секунди.
  При момичетата, родени 2005 - 2006 г., най-бърза в дисциплината 50 метра свободен стил беше Александра Иванова с постижение 39,84 секунди, а при момчетата в същата възрастова група и дисциплина с най-добро постижение от 34,85 секунди бе Никола Белоев. В същата дисциплина във възрастова група родени 2002-2004 г. златният медал при девойките спечели Габриела Георгиева с време 33,31 секунди, а Александър Илиев бе без конкуренция при момчетата с постижение от 30.93 секунди.
  При най-големите, във възрастова група родени 2001 г. и преди това, участието бе камерно. При жените първото място зае Габриела Белоева с постижение 34,06 секунди, а при мъжете Трифон Трифонов отново спечели с постижение 27,17 сек.